CELEX: 32013D0373
Language: lt
Date: 1373328000000
Title: 2013/373/ES: 2013 m. liepos 9 d. Tarybos įgyvendinimo sprendimas, kuriuo patvirtinama atnaujinta Airijos makroekonominio koregavimo programa

12.7.2013   
            
            
               LT
            
            
               Europos Sąjungos oficialusis leidinys
            
            
               L 191/10
            
         TARYBOS ĮGYVENDINIMO SPRENDIMAS
   2013 m. liepos 9 d.
   kuriuo patvirtinama atnaujinta Airijos makroekonominio koregavimo programa
   (2013/373/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gegužės 21 d. Europos Parlamento ir Tarybos reglamentą (ES) Nr. 472/2013 dėl euro zonos valstybių narių, kurios turi didelių finansinio stabilumo sunkumų arba kurioms tokie sunkumai gresia, ekonominės ir biudžeto priežiūros griežtinimo (1), ypač į jo 7 straipsnio 5 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Reglamentas (ES) Nr. 472/2013 taikomas valstybėms narėms, kurios jo įsigaliojimo metu jau gavo finansinę pagalbą, įskaitant pagalbą iš Europos finansinės padėties stabilizavimo priemonės (EFSM) ir (arba) Europos finansinio stabilumo fondo (EFSF);
            
         
               (2)
            
            
               Reglamentu (ES) Nr. 472/2013 nustatomos valstybių narių, kurios gavo tokią finansinę pagalbą, makroekonominio koregavimo programos patvirtinimo taisyklės, kurias būtina suderinti su 2010 m. gegužės 11 d. Tarybos reglamentu (ES) Nr. 407/2010, kuriuo nustatoma Europos finansinės padėties stabilizavimo priemonė (2), kai atitinkama valstybė narė gauna pagalbą ir pagal EFSM, ir iš kitų šaltinių;
            
         
               (3)
            
            
               Airijai buvo suteikta finansinė pagalba ir pagal EFSM 2010 m. gruodžio 7 d. Įgyvendinimo sprendimu 2011/77/ES dėl Sąjungos finansinės pagalbos suteikimo Airijai (3), ir iš EFSF;
            
         
               (4)
            
            
               siekiant nuoseklumo, pagal Reglamentą (ES) Nr. 472/2013 atnaujinta Airijos makroekonominio koregavimo programa turėtų būti patvirtinta darant nuorodas į atitinkamas Įgyvendinimo sprendimo 2011/77/ES nuostatas;
            
         
               (5)
            
            
               pagal Įgyvendinimo sprendimo 2011/77/ES 3 straipsnio 9 dalį Komisija kartu su Tarptautiniu valiutos fondu (TVF) ir bendradarbiaudama su Europos Centriniu Banku (ECB) dešimtą kartą peržiūrėjo Airijos valdžios institucijų pažangą įgyvendinant sutartas priemones, taip pat sutartų priemonių veiksmingumą ir jų ekonominį bei socialinį poveikį. Todėl po šios peržiūros reikia padaryti kelis esamos makroekonominio koregavimo programos pakeitimus;
            
         
               (6)
            
            
               tie pakeitimai pateikiami Tarybos įgyvendinimo sprendime 2013/372/ES (4), kuriuo iš dalies keičiamas Įgyvendinimo sprendimas 2011/77/ES,
            
         PRIĖMĖ ŠĮ SPRENDIMĄ:
   1 straipsnis
   Patvirtinamos priemonės, išdėstytos Įgyvendinimo sprendimo 2011/77/ES 3 straipsnio 10 dalyje, kurių Airija turi imtis 2013 m. įgyvendindama savo makroekonominio koregavimo programą.
   2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas Airijai.
   
      Priimta Briuselyje 2013 m. liepos 9 d.
      
         
            Tarybos vardu
         
         
            Pirmininkas
         
         L. LINKEVIČIUS
      
   
   
      (1)  OL L 140, 2013 5 27, p. 1.
   
      (2)  OL L 118, 2010 5 12, p. 1.
   
      (3)  OL L 30, 2011 2 4, p. 34.
   
      (4)  Žr. šio Oficialiojo leidinio p. 9.